ΓΡΑΠΤΗ ΕΡΩΤΗΣΗ P-0669/97 υποβολή: John Iversen (PSE) προς την Επιτροπή (26 Φεβρουαρίου 1997)

Θέμα: Κατάλοιπα αντιβιοτικών στο κρέας

Ποιες πρωτοβουλίες προτίθεται η Επιτροπή να αναλάβει όσον αφορά την παραγωγή χοιρείου και μοσχείου κρέατος, τώρα που η βελγική οργάνωση καταναλωτών, Test Achat, έχει αποδείξει με τεκμηριωμένα στοιχεία την υψηλή περιεκτικότητα καταλοίπων αντιβιοτικών στο κρέας που προέρχεται από ορισμένα κράτη μέλη;

Aπάντηση του κ. Fischler εξ ονόματος της Επιτροπής (7 Απριλίου 1997)

Η έρευνα που πραγματοποιήθηκε από την επιθεώρηση «Test-Achats» αναφορικά με τα κατάλοιπα αντιβιοτικών στο κρέας επέτρεψε πράγματι να διαπιστωθεί η παρουσία αντιμικροβιακής δραστηριότητας ορισμένων κρεάτων που υπέστησαν δειγματοληψία, χωρίς ωστόσο να εντοπισθούν ούτε να προσδιορισθούν ποσοτικά τα παρόντα κατάλοιπα. Οι πληροφορίες που παρασχέθηκαν στην έκθεση αυτή δεν επιτρέπουν συνεπώς να επιβεβαιωθεί ότι το μεγαλύτερο μέρος των θετικών δειγμάτων ήταν πάνω από το μέγιστο όριο των καταλοίπων (LMR) που έχει θεσπισθεί από κανονισμούς σε ευρωπαϊκό επίπεδο, και κατά συνέπεια, φαίνεται υπερβολικό το συμπέρασμα ότι η υγεία του καταναλωτή τέθηκε σε κίνδυνο.

Ωστόσο, τα αποτελέσματα που επιτεύχθηκαν για κάθε κράτος μέλος χάρις στην έρευνα αυτή θα αξιοποιηθούν προκειμένου να τροποποιηθούν τα ετήσια σχέδια παρακολούθησης των καταλοίπων που προβλέπονται από τις οδηγίες του Συμβουλίου 86/469/ΕΟΚ της 16ης Σεπτεμβρίου 1986 αναφορικά με την έρευνα καταλοίπων στα ζώα και στα νωπά κρέατα ((ΕΕ αριθ. L 275 της 26. 9.1986. )), και 96/23/ΕΚ της 29ης Απριλίου 1996 σχετικά με τα μέτρα ελέγχου που πρέπει να τεθούν σε εφαρμογή όσον αφορά ορισμένες ουσίες και τα κατάλοιπά τους στα ζωντανά ζώα και στα προϊόντα τους και για την κατάργηση των οδηγιών 85/358/ΕΟΚ και 86/469/ΕΟΚ και των αποφάσεων 89/187/ΕΟΚ και 91/664/ΕΟΚ ((ΕΕ αριθ. L 125 της 23. 5.1996. )), προκειμένου να κατευθυνθεί καλύτερα η πίεση του ελέγχου στους εντοπισθέντες τομείς εκτροφής και να βελτιωθεί κατ' αυτόν τον τρόπο η αποτελεσματικότητα των σχεδίων αυτών. Εάν αυτό καταστεί αναγκαίο ενόψει των αποτελεσμάτων των επισήμων αυτών ελέγχων, η οδηγία 96/23/ΕΚ προβλέπει τα μέτρα και τις κυρώσεις που πρέπει να τεθούν σε εφαρμογή από τα κράτη μέλη κατά των εκτροφέων και των διαφόρων παρεμβαινόντων στην αλυσίδα παραγωγής εφόσον διαπιστωθεί η παρουσία μη κανονικών καταλοίπων των επιτρεπόμενων ουσιών.

Εξάλλου, η Επιτροπή έχει συνείδηση της ανησυχίας των καταναλωτών που συνδέεται με έναν εν δυνάμει κίνδυνο εγκατάστασης βακτηριακής αντίστασης στο επίπεδο του ζώου, η οποία ενδεχομένως να μεταφερθεί στον άνθρωπο. Έχοντας υπόψη τα ανωτέρω, η Επιτροπή υπενθυμίζει στον αξιότιμο κοινοβουλευτικό ότι με την οδηγία της Επιτροπής 97/6/ΕΚ της 30ης Ιανουαρίου 1997 για την τροποποίηση της οδηγίας 70/524/ΕΟΚ του Συμβουλίου σχετικά με τις πρόσθετες ύλες στη διατροφή των ζώων ((ΕΕ αριθ. L 35 της 5.2.1997. )) και για την απαγόρευση προσωρινά της αβοπαρσίνης ως πρόσθετης ύλης στην ζωϊκή διατροφή, επέβαλε πρόγραμμα παρακολούθησης της μικροβιακής αντίστασης στα ζώα που έχουν λάβει αντιβιοτικά. Επιπλέον δεσμεύθηκε να αναλάβει διάφορες έρευνες αναφορικά με την ανάπτυξη της μικροβιακής αντίστασης με τη χρήση αντιβιοτικών.

Όσοναφορά την ευρωπαϊκή πολιτική σε σχέση με την χρήση των αντιβιοτικών, έχουν καθορισθεί οι όροι έγκρισης για τη διάθεση στην αγορά και χρήση αντιμικροβιακών ουσιών με την οδηγία του Συμβουλίου 81/851/ΕΟΚ της 28ης Σεπτεμβρίου 1981 σχετικά με την προσέγγιση των νομοθεσιών των κρατών μελών όσον αφορά τα κτηνιατρικά φάρμακα ((ΕΕ αριθ. L 317 της 6.11.1981. )) και με την οδηγία του Συμβουλίου 70/524/ΕΟΚ της 23ης Νοεμβρίου 1970 σχετικά με τις πρόσθετες ύλες στη διατροφή των ζώων ((ΕΕ αριθ. L 270 της 14.12.1970. )). Από την 1η Ιανουαρίου 1997, τα αντιβιοτικά μπορούν να χορηγούνται σε ζώα παραγωγής τροφίμων ως κτηνιατρικά προϊόντα μόνον εάν συγκαταλέγονται στα παραρτήματα I, II, ή III του κανονισμού του Συμβουλίου (EΟΚ) αριθ. 2377/90 της 26ης Ιουνίου 1990 για τη θέσπιση κοινοτικής διαδικασίας για τον ορισμό των μέγιστων ορίων καταλοίπων των κτηνιατρικών προϊόντων σε τροφές ζωϊκής προέλευσης ((ΕΕ αριθ. L 224 της 18. 8.1990. )), όπως τροποποιήθηκε από τον κανονισμό του Συμβουλίου (EΟΚ) αριθ. 434/97 της 3ης Μαρτίου 1997 ((ΕΕ αριθ. L 67 της 7. 3.1997. )), ή τα οποία υφίστανται επί του παρόντος αξιολόγηση στο Ευρωπαϊκό Γραφείο Αξιολόγησης Ιατρικών Προϊόντων (EMEA). Στην τελευταία περίπτωση, θα πρέπει να έχουν υποβληθεί στο EMEA αίτηση καθώς και ο φάκελος πριν από την 1η Ιανουαρίου 1996. Το Συμβούλιο χορήγησε παράταση για τα αντιβιοτικά αυτά μέχρι την 1η Ιανουαρίου 2000.

Επίσης, οι διατάξεις σχετικά με την ταυτοποίηση των ζώων εκτροφής, καθώς επίσης και η τήρηση μητρώου στην εκμετάλλευση που περιέχει όλες τις πληροφορίες σχετικά με τα φάρμακα που χορηγούνται και τις προθεσμίες αναμονής που πρέπει να τηρούνται, υπάρχουν ήδη στην κοινοτική νομοθεσία.